བསྔགས། ། གང་སྐུ་ཡིད་ལ་དྲན༌པ་ཙམ་ཞིག་གིས། ། ལོ་
ཟླར་བསྒོམ་པའི་རིམ་གཉིས་ཏིང་འཛིན་དང་། ། གསོལ་འདེབས་ལན་གཅིག་བརྗོད་
པས་ཡི་དམ་ལྷའི། ། བཟླས་བརྗོད་བྱེ་བ་ཕྲག་བརྒྱ་ཟིལ་གྱིས་གནོན། ། དེ་ཕྱིར་སྐྱབས་
གཅིག་འཁོར་ལོའི་མགོན་པོ་ལ། ། ཡིད་ཆེས་རྩེ་གཅིག་དད་པས་དུས་རྟག་ཏུ། །
ཟབ་ལམ་གཅིག་ཆོག་བླ་མའི་རྣལ་འབྱོར་སྒོས། ། ཟུང་འཇུག་ཚེ་གཅིག་འགྲུབ་པའི་
གསོལ་འདེབས་མཛོད། ། གྲོགས་དག་ཡིད་བཞིན་ནོར་བུ་རིན་ཆེན་གྱིས། ། ཚེ་འདིའི་
དབུལ་བ་སེལ་ལ་སུ་ཞིག་མཚར། ། མོས་གུས་བླ་མའི་ལམ་གྱིས་ཚེ་གཅིག་ལ། ། སྐུ་
གསུམ་བདེ་བླག་སྩོལ་བ་འདི་རྨད་བྱུང་། ། དགེ་ལེགས་འདོད་རྒུ་འབྱུང་བའི་རིན་
ཆེན་དང་། ། བྱིན་རླབས་དངོས་གྲུབ་འདྲེན་པའི་ལྕགས་ཀྱུ་ནི། ། ཟོལ་མེད་རྩེ་གཅིག་
ཡིད་ཆེས་དད་པ་སྟེ། ། གཡོ་མེད་རི་དབང་ལྷུན་པོའི་རྗེས་འགྲོར་འཚལ། ། འཁོར་བ་
དང་ནི་མྱ་ངན་འདས་པ་ཡི། ། སྐྱོན་དང་ཡོན་ཏན་མ་ལུས་བྱེད་པ་བོ། ། མདོ་རྒྱུད་
ཀུན་ལས་སེམས་སུ་གསུངས་པས་ན། ། སེམས་སྲུང་བརྟུལ་ཞུགས་མཆོག་ལ་འགྲུས་
པར་མཛོད། ། བཀའ་དང་བསྟན་བཅོས་གདམས་ངག་ཇི་སྙེད་པ། ། རང་སེམས་གྱོང་
བོ་འདུལ་བའི་ཐབས་སུ་བཤད། ། དེ་ཕྱིར་ཐབས་ཚུལ་དུ་མས་བློ་སྦྱངས་ཏེ། ། བྱང་
ཆུབ་སེམས་མཆོག་བསྐྱེད༌པ༌ངོ་མཚར་ཆེ། ། སྒོ་གསུམ་རྣམ་དཀར་སྤྱོད་པ་རིན་ཆེན་
མཛོད། ། རྣམ་དག་བསྔོ་སྨོན་རྒྱ་ཡིས་མ་བཏབ་ན། ། ལོག་ལྟ་ཁོང་ཁྲོའི་རྐུན་པོས་
འཇོམས་འགྱུར་བས། ། ཀུན་མཁྱེན་རྒྱ་མཚོའི་ཀློང་དུ་སྦ་བར་འཚལ། ། ལུས་སྲོག་ཆུ་
བུར་བས་ཀྱང་འཇིག་པར་སླ། ། དཔལ་འབྱོར་ནམ་མཁའི་འཇའ་བཞིན་མྱུར་དུ་
ཡལ། ། སྙན་གྲགས་ལུང་སྟོང་བྲག་ཆ་བཞིན་དུ་རྫུན། ། དེ་ཕྱིར་གཏན་འདུན་སྒྲུབ་ལ་
འབད་པར་རིགས། ། སྨན་དང་དུག་གི་རང་འབྲས་སོ་སོ་རུ། ། སྨིན་པ་ཚུར་མཐོང་
མངོན་སུམ་ཚད་མས་གྲུབ། ། དགེ་སྡིག་ལས་ལས་བདེ་སྡུག་འཆོལ་མེད་དུ། ། འབྱུང་
- 470 -

༧ སྐྱབས་རྗེ་བློ་བཟང་འཕྲིན་ལས་ཀྱི་གསུང་འབུམ། ༼ཁ ༽
འགྱུར་ཚད་མའི་བཀའ་ལས་སུ་ཞིག་འགོང༌། ། དེ་ཕྱིར་བྱས་པ་ཆུད་མི་ཟ་བ་སོགས། །
བདེ་ལེགས་ཀུན་གྱི་རྩ་བ་ལས་འབྲས་ལ། ། ཡིད་ཆེས་སྒོ་ནས་བླ་མའི་རྣལ་འབྱོར་
སོགས། ། རྣམ་དཀར་བསོད་ནམས་སྒྲུབ་ལ་འབད་པར་འཚལ། ། ཞེས་མཆོད་སྡོང་
མཐོང་བ་དོན་ལྡན་གྱི་དཀར་ཆག་ཐོག་མཐའ་བར་དུ་དགེ་བའི་གཏམ་གཡས་འཁྱིལ་
ཆོས་དུང་དཀར་པོའི་སྒྲ་དབྱངས་ཞེས་བྱ་བ་ལས་ཐ་མར་དགེ་བ་སྐུ་གསུང་ཐུགས་
རྟེན་བཞེངས་པ་དང་། ཕྱག་མཆོད་སྐོར་བའི་ཕན་ཡོན་མདོ་ཙམ་བཤད་པའི་སྐབས་
ཏེ་གསུམ་པའོ། ། འདིར་སྨྲས་པ། ཚོགས་གཉིས་བྱེ་བའི་དཔལ་ལས་ལེགས་གྲུབ་དག་
པ་རབ་འབྱམས་ཞིང་ཀུན་གྱི། ། ཕ་མཐའ་ཡས་པའི་ཁྱོན་དང་མཉམ་བརྡལ་བདེ་
ཆེན་ལྷན་སྐྱེས་སྒྱུ་འཕྲུལ་ནི། ། བརྟེན་དང་གཡོ་སོགས་ངོ་མཚར་རོལ་པ་བྱེ་བ་ཕྲག་
བརྒྱ་སྤྲོ་བའི་གཞི། ། དཀྱིལ་འཁོར་རྒྱ་མཚོའི་མགོན་དུ་མངོན་བཞེངས་ཕ་རྒོད་རྡོ་རྗེ་
འཆང་དེས་སྐྱོངས། ། མཁའ་ཁྱབ་ཞིང་དུ་དུ་མའི་རྣམ་རོལ་སྒྱུ་འཕྲུལ་དྲ་བ་རེ་རེས་
ཀྱང༌། ། ངོ་མཚར་ཀུན་བཟད་བཟད་པོའི་མཛད་པས་སྐྱེ་དགུའི་ཕན་བདེ་སྤེལ་བ་
དང་། ། ཕྱོགས་ལས་རྣམ་རྒྱལ་རྒྱལ་བསྟན་བཤད་སྒྲུབ་གདུགས་དཀར་སྲིད་རྩེར་
སྒྲེངས་པ་ཡི། ། གྲགས་པའི་སྒྲ་དབྱངས་དབྱངས་ཀྱི་ང་རོ་མི་འཇིགས་སེངྒེའི་རྒྱུད་
ལས་སྙན། ། བློ་བཟད་ཡེ་ཤེས་སྣང་བ་འབུམ་གྱིས་འགྲོ་འདིའི་རྨོངས་མུན་ཀུན་སེལ་
ཞིང༌། ། བཤད་སྒྲུབ་འཕྲིན་ལས་འགོག་པ་མེད་པས་རྒྱལ་བསྟན་སྙིང་བོ་སྤེལ་
མཛད་པ། ། རྒྱ་མཚོའི་རྡུལ་སྙེད་རྒྱལ་ཀུན་འདུས་ཞལ་མཚན་ལྡན་དཔལ་ལྡན་བླ་མ་
ཡི༑ ༑ གསང་གསུམ་རྣམ་ཐར་ཆ་ཙམ་གྱིས་ཀྱང་འགྱུར་མེད་དད་པའི་སྤུ་ལོང་གཡོ། །
གང་ཞིག་དུས་གསུམ་ཀུན་ཏུ་བྱོན་པ་ཡི། ། མ་ལུས་རྒྱལ་བ་རྒྱ་མཚོའི་མཁྱེན་བརྩེ་
ནུས། ། མཚན་ལྡན་དགེ་བའི་བཤེས་ཀྱི་རྣམ་རོལ་པ། ། ཁྱོད་ཀྱི་ཡོན་ཏན་མཁའ་
བཞིན་ཕ་མཐའ་བྲལ། ། འཁྲུལ་བའི་དྲི་མ་གཞར་ཡང་མི་དམིགས་པ། ། དགེ་ལྡན་
བཤད་སྒྲུབ་བསྟན་པའི་གདུགས་དཀར་པོ། ། མཁས་བཙུན་བཟང་གྲུབ་ཡུ་བས་
ལེགས་བཏེགས་ནས། ། མཁའ་མཉམ་འགྲོ་ལ་ཕན་བདེའི་གྲིབ་བསིལ་སྦྱིན། ། ཟླ་བྲལ་
- 471 -

མཆོད་སྡོང་དཀར་ཆག
ལྷག་བསམ་དབུགས་ཀྱིས་བསྐུལ་བ་ཡི། ། འཆད་རྩོད་རྩོམ་པ་སྐྱེ་བ་ལྔ་བའི་དུང་། །
འགག་མེད་གསང་མཐོར་བཞད་པའི་སྒྲ་དབྱངས་གྱིས། ། སྐྱེ་རྒུའི་སྡུག་ཀུན་རིམས་
ཚོགས་ཞི་བར་མཛད། ། མཐའ་ཡས་ཆོས་ཚུལ་ཆུ་འཛིན་རོལ་པ་འབུམ། ། གང་
ཐུགས་ནམ་མཁའ་ཁྱབ་པར་འཁྲིགས་པ་ལས། ། དབང་ཁྲིད་མན་ངག་ཆོས་ཀྱི་གྲུ་
ཆར་རྒྱུན། ། སྐལ་བཟང་བློ་གྲོས་མྱུ་གུའི་གསོས་སུ་སྨིན། ། ཟབ་གསང་གདམས་པའི་
འོད་རྣོན་འབུམ་ཕྲག་གིས། ། འགྲོ་འདིའི་ཕན་བདེ་གསེར་གྱི་པདྨའི་ཚལ། ། ཅི་
དགར་བཞད་པར་མཛད་ཚེ་ས་སྟེང་འདིར། ། བསྟན་པའི་ཉི་མར་གྲགས་པ་དོན་
དང་མཐུན། ། དེ་ཚེ་མཁས་གྲུབ་བྱེ་བའི་ཅོད་པན་རྩེར། ། ཞབས་སེན་དབང་གི་རྒྱལ་
པོ་བཀོད་ཙམ་ནས། ། གསང་གསུམ་བྱིན་རླབས་འདོད་དགུའི་ཆར་ཕབ་སྟེ། ། རེ་
འདུན་གསེར་གྱི་ཤིང་རྟ་ཕྱུར་བུར་བཀང་། ། ནམ་ཞིག་རྒྱ་མཚོའི་རྡུལ་སྙེད་ཌཱ་ཀི་
མས། ། ངོ་མཚར་མཆོད་སྤྲིན་བྱེ་བའི་མདུན་བདར་ཏེ། ། དཔའ་བོའི་དབང་ཕྱུག་བླ་
མ་ཧེ་རུ་ཀཿ། ། མཁའ་སྤྱོད་བྱུ་རུའི་དགའ་མའི་གྲོགས་སུ་དྲངས། ། བྱིན་རླབས་དགོས་
འདོད་ཆར་ཆེན་འབེབ་པའི་གཞི། ། ངོ་མཚར་མཚན་དཔེ་རབ་མཛེས་ཡོངས་འདུའི་
དབང༌། ། མ་ཉམས་སྙིང་པོར་བཞུགས་པ་ཆོས་སྐུའི་རྟེན། ། རིན་ཆེན་ལྷུན་པོ་གཉིས་
པ་གང་འདི་བསྐྲུན། ། བཟོ་བཀོད་ཕུལ་བྱུང་ཆ་ཚད་དང་ལྡན་ཞིང་། ། རྒྱུ་ཚོགས་
ཕུལ་བྱུང་རིན་ཆེན་འབུམ་ལས་གྲུབ། ། བྱིན་རླབས་ཕུལ་བྱུང་གཟི་འོད་དང་
འགྲོགས་པ། ། མཆོད་སྡོང་ཕུལ་བྱུད་འཛམ་གླིང་རྒྱན་འདི་མཚར། ། མིག་གི་ལྟ་བས་
མི་ངོམས་ཐུགས་ཀྱི་རྟེན། ། བི་ཤྭ་ཀརྨའི་འཕྲུལ་གྱིས་བསྐྲུན་པ་འམ། ། བྱེད་པོས་ཏིང་
ངེ་འཛིན་ཀྱིས་སྤྲུལ་ལམ་ཞེས། ། མཐོང་དང་ཐོས་ཀུན་སོམ་ཉིའི་གར་གྱིས་བྲེལ། །
རིང་བསྲེལ་རྣམ་བཞིའི་ཉི་ཟླ་རྒྱུ་སྐར་བྱེ་བའི་ཚོགས་ཀྱིས་མཛེས་པ་ཡི། ། རྟེན་དང་
བརྟེན་པའི་ངོ་མཚར་ཡོན་ཏན་མཐའ་བྲལ་ནམ་མཁའ་ཡངས་པའི་ཀློང་། ། འཇིག་
རྟེན་མེས་པོ་ཚངས་པའི་བློས་ཀྱང་ཇི་བཞིན་གཞལ་བར་མི་ནུས་ན། ། དམན་རྨོངས་
བདག་འདྲས་བརྗོད་པར་རྩོམ་པ་རང་ཉིད་ངལ་བའི་རྒྱུ་རུ་ཟད། ། འོན་ཀྱང་ཐོག་
- 472 -

༧ སྐྱབས་རྗེ་བློ་བཟང་འཕྲིན་ལས་ཀྱི་གསུང་འབུམ། ༼ཁ ༽
མཐའ་བར་དུ་དགེ་བའི་གཏམ། ། དྲང་བོར་བརྗོད་པའི་དཀར་ཆག་གཡས་འཁྱིལ་
དུང་། ། བཅོས་མིན་དད་གུས་དབུགས་ཀྱིས་བསྐུལ་བའི་དབྱངས། ། དགེ་ལེགས་
ཚོགས་གཉིས་མགྲོན་དུ་འགུགས་པའི་དཔྱིད། ། ལོ་རྒྱུས་ཆ་ཤས་ཡོངས་གང་ཟླ་བའི་
བཞིན། ། དོན་བཟང་ག་བུར་ཐིག་ལེ་འབུམ་འཛག་པ། ། སྐལ་བཟང་མོས་པའི་
མཁའ་ལ་ཤར་བ་འདིས། ། ངོ་མཚར་ཡི་རང་ཆུ་གཏེར་ཅི་ཡང་འཕེལ། ། ཚུལ་འདིར་
རྩེ་གཅིག་འབད་པ་ལས་འོངས་རྣམ་དཀར་གངྒཱའི་ཀླུང་ཆེན་པོ། ། སྐྱེ་འཕགས་ཡོངས་
ཀྱི་དུས་གསུམ་དགེ་ཚོགས་ཆུ་བོ་འབུམ་ཕྲག་དང་བཅས་པ། ། ཡབ་རྗེ་བླ་མའི་ཐུགས་
བསྐྱེད་སྨོན་ལམ་འཇུག་ངོགས་བདེ་བ་ལ་བརྟེན་ནས། ། ལྷུན་གྲུབ་སྐུ་གསུམ་རྒྱ་མཚོ་
དང་འདྲེས་འཕྲིན་ལས་རླབས་ཕྲེང་མཛེས་གྱུར་ཅིག ། འགྲོ་བའི་མགོན་པོ་ཐུབ་ཆེན་
བྱེ་བ་བརྒྱའི། ། བཤད་སྒྲུབ་བསྟན་པའི་ཡང་སྙིང་གཅིག་བསྡུས་པ། ། འཁྲུལ་བྲལ་
དགེ་ལྡན་རིང་ལུགས་དཔག་བསམ་ཤིང་། མཁའ་མཉམ་སྐྱེ་རྒུའི་དཔལ་དུ་གནས་
གྱུར་ཅིག ། ཡོངས་རྫོགས་བཤད་སྒྲུབ་བསྟན་པ་བདུད་རྩིའི་ཀླུང༌། ། འགོག་མེད་
འཕྲིན་ལས་ཡུར་བ་ནས་དྲངས་ཏེ། ། གདུལ་བྱའི་ཞིང་སར་སྙོམས་པར་འགྱེད་པ་ཡི། །
བསྟན་འཛིན་བྱེ་བའི་ས་སྟེང་ཀུན་ཁྱབ་ཤོག ། ལེགས་བྱས་སྐྱ་རེངས་སྣང་བས་བསུས་
པ་ཡི། ། མཆོག་སྤྲུལ་ཀུན་གཟིགས་ཡེ་ཤེས་ཉི་མ་ཆེའི། ། ལེགས་མཛད་འོད་ཕྲེང་བྱེ་
བའི་གདེངས་ཀ་ཡིས། ། བསྟན་འགྲོའི་ལེགས་ཚོགས་པད་ཚལ་བཞད་གྱུར་ཅིག །
དགེ་ལྡན་རིང་ལུགས་བཀྲ་ཤིས་ཆུ་བོ་འབུམ། ། གཅིག་ཏུ་འཁྱིལ་བ་ཆོས་སྡེའི་རྒྱ་མཚོ་
ཆེ༑ ༑ ཁྲིམས་ལྡན་བློ་གསལ་ངང་མོ་བྱེ་བ་བརྒྱས། ། ལུང་རིགས་མགྲིན་རྔ་བརྡུངས་
པས་མཛེས་གྱུར་ཅིག ། ཐུབ་བསྟན་གངས་རི་སྤོ་མཐོའི་མགུལ་བ་ནས། ། རིགས་སྨྲ་
གདོང་ལྔའི་དབང་བོ་གྲངས་མང་གིས། ། ལུང་རིགས་སེངྒེའི་རྒྱུད་ཀྱི་ང་རོ་ཡིས། །
རྒོལ་ངན་ཝ་སྐྱེས་ཚོགས་ཀུན་ཟིལ་གནོན་ཤོག ། རྣམ་འདྲེན་ཐུབ་པ་ཀུན་གྱི་དགོངས་
པའི་བཅུད། ། ལུང་དང་རྟོགས་པའི་དམ་ཆོས་བང་མཛོད་འབུམ། ། ནམ་ཡང་ཉམས་
པ་མེད་པར་ལེགས་བཟུང་ནས། མཁའ་མཉམ་འགྲོ་བའི་རེ་བ་སྐོང་གྱུར་ཅིག ། སྲིད་
- 473 -

མཆོད་སྡོང་དཀཪ་ཆག
ན་འགྲན་ཟླ་བྲལ་བ་མཆོད་སྡོང་ཆེ། ། ཉེར་བསྐྲུན་བསོད་ནམས་ཚོགས་ཆེན་བཟླུམས་
པ་བོ། ། མཛད་འཕྲིན་རྒྱལ་མཚན་སྒྲེང་བའི་སྤྱི་དཔལ་དུ། ། རྟག་བརྟན་བཞེད་རྒུ་མ་
ལུས་ལྷུན་གྲུབ་ཤོག ། འབྲེལ་ཐོགས་ཀུན་ཀྱང་དུས་འདི་ནས་བཟུང་སྟེ། ། མ་འོངས་
སྐྱེ་ཕྲེང་རིམ་བརྒྱུད་དུས་ཀུན་ཏུ། ། དལ་རྟེན་ཡིད་བཞིན་ནོར་ལས་ཆོས་སྤྱོད་བཅུའི། །
འདོད་དགུ་ཆར་དུ་འཇོ་བའི་དཔལ་ཐོབ་ཤོག ། བདག་ཀྱང་མ་འོངས་ཚེ་རབས་ཕྲེང་
བརྒྱུད་དུ། ། བརྩེ་ལྡན་མགོན་འདིས་དགྱེས་བཞིན་རྗེས་བཟུང་སྟེ། ། འཁྲུལ་བྲལ་ཟབ་
རྒྱས་ལམ་གྱིས་རྒྱུད་སྦྱངས་ནས། ། གཏན་འདུན་སྐུ་གསུམ་རྒྱལ་ས་ཟིན་གྱུར་ཅིག །
འཇིག་རྟེན་ཡངས་པའི་རྒྱལ་ཁམས་ཀུན་ཏུ་མི་ཤིས་མཚན་མ་ཉེར་ཞི་ནས། ། མཆོག་
གསུམ་བྱིན་རླབས་སྣང་བ་རབ་རྒྱས་འགྲོ་རྣམས་བདེ་སྐྱིད་དཔལ་གྱིས་འཚོ། ། བསྟན་
འཛིན་ཚོགས་རྣམས་ཞབས་པད་རྟག་བརྟན་ཐུབ་བསྟན་བཤད་སྒྲུབ་ཉི་འོད་
གསལ། ། འགྲོ་ལ་བརྩེར་དགོངས་དྲིན་ཅན་མགོན་དེའི་བཞེད་རྒུ་མཐའ་དག་འགྲུབ་
གྱུར་ཅིག ། བསླུ་མེད་སྐྱབས་གསུམ་ཀུན་འདུས་ངོ་བོ་ཉིད། ། དྲིན་ཅན་བླ་མའི་
གསང་གསུམ་མཛད་པ་ལ། ། ལེགས་ཚོགས་ཇི་སྙེད་མཆིས་པའི་བཀྲ་ཤིས་དེས། །
སྨོན་གནས་དོན་ཀུན་འགྲུབ་པའི་བཀྲ་ཤིས་ཤོག ། ཅེས་ཁྱབ་བདག་དང་པོའི་སངས་
རྒྱས་བཀའ་དྲིན་མཉམ་མེད་རྗེ་བཙུན། ༧ བློ་བཟང་དཀོན་མཆོག་འཕྲིན་ལས་
བསྟན་པ་རྒྱ་མཚོ་དཔལ་བཟང་པོའི་སྐུ་གདུང་རིན་པོ་ཆེ་མ་ཉམས་པ་སྙིང་བོར་
བཞུགས་པའི་མཆོད་སྡོང་མཐོང་བ་དོན་ལྡན་གྱི་དཀར་ཆགས་གསལ་བར་བཀོད་པ་
ཐོག་མཐའ་བར་དུ་དགེ་བའི་གཏམ་གཡས་འཁྱིལ་ཆོས་དུང་དཀར་པོའི་སྒྲ་དབྱངས་
ཞེས་བྱ་བ་འདི་ནི། ༧ ཡབ་རྗེ་ཐམས་ཅད་མཁྱེན་པ་སྐུ་ཕྲེང་སྔ་ཕྱིའི་འཕྲིན་ལས་ཀྱི་
གདུགས་དཀར་པོ་མངོན་པར་འདེགས་པའི་ཡུ་བ་གཅིག་པུར་གྱུར་ཅིང་ཆོས་སྲིད་
ཀུན་ལ་དཔྱོད་པའི་མཁྱེན་སྤྱན་ཨུཏྤ་ལའི་འདབ་མ་ལྟར་ཡངས་པ་སྐུ་དབོན་ཆེན་པོ་
དཀོན་མཆོག་ཆོས་འཕེལ་རྒྱ་མཚོ་དང་། ཀིརྟིའི་དྲུང་ཡིག་བློ་བཟང་སངས་རྒྱས་རྣམ་
གཉིས་ནས་སྐུ་ཚབ་ཆེད་དུ་མངགས་ཏེ། རྒྱུ་མཚན་ཞིབ་འཁོད་ཀྱི་གསུང་འཕྲིན་དང་
- 474 -

༧ སྐྱབས་རྗེ་བློ་བཟང་འཕྲིན་ལས་ཀྱི་གསུང་འབུམ། ༼ཁ ༽
འབྲེལ་བར་ལྷ་རྫས་ཆེ་ལེགས་དུ་མའི་གནང་སྐྱེས་དང་བཅས་ནན་ཏན་ཆེན་པོས་
བསྐུལ་བའི་ཐུགས་འདུན་བཟློག་མ་ནུས་པ། ༧ རྡོ་རྗེ་འཆང་ཆེན་པོ་དེ་ཉིད་ཀྱིས་
དགྱེས་བཞིན་རྗེས་སུ་བཟུང་ཞིང་ཞབས་པད་སྤྱི་བོར་བསྟེན་པའི་བཀའ་དྲིན་ཁོ་ནས་
ཉེ་བར་འཚོ་བའི། ༧ བཙུན་གཟུགས་འཇམ་དབྱངས་ཐུབ་བསྟན་རྒྱ་མཚོས་རེབ་
གོང་སྟོད་ཀྱི་སྒྲུབ་སྡེ་ཆེན་པོ་དར་ཞིང་བདེ་འཛོམ་གླིང་ནས་བཅད་རྒྱུའི་ཐུན་
མཚམས་རྣམས་ལ་རིམ་གྱིས་བྲིས་ཏེ་བག་ཡོད་ཆུ་མོ་གླང་གི་ལོའི་ཆོ་འཕྲུལ་ཟླ་བའི་
དཀར་ཕྱོགས་ཀྱི་རྫོགས་པ་དང་པོའི་ཚེས་ལ་གྲུབ་པར་བགྱིས་པའི་ཡེ་གེ་བ་ནི།
གསུང་རབ་ཀུན་ལ་བློ་གྲོས་ཀྱི་འཇུག་པ་མཆོག་ཏུ་ཡངས་པ་དགེ་སློང་བློ་བཟང་རྒྱ་
མཚོས་བགྱིས་པ་འདིས་ཀྱང་དུས་གསུམ་རྒྱལ་བ་ཀུན་གྱི་བསྟན་འགྲོར་སྨིན་པའི་
བཞེད༌དོན༌ཐམས༌ཅད༌ལྷུན༌གྱིས་གྲུབ་པར་གྱུར་ཅིག སརྦ